Astrologi Cina

Astrologi Cina ialah penilikan nasib masa akan datang berasaskan kalendar Cina yang berteraskan astronomi, dan falsafah Cina kuno. Terutama sekali, astrologi Cina berdasarkan kitaran enam puluh tahun yang dicatat sejak selewat-lewatnya sewaktu dinasti Shang. Kitaran asas ini telah dibina daripada dua kitaran: 10 Batang Samawi (lima unsur dalam bentuk yin dan yang masing-masing) dan 12 Dahan Duniawi, atau kitaran 12 tahun haiwan dalam zodiak Cina. Zodiak haiwan cina juga membentuk kitaran bulanan dan waktu seharian.

Zodiak Cina merupakan kitaran kalendar sejati; tiada buruj yang setara seperti dalam zodiak barat. Pada zaman silam apabila terdapat ahli astrologi yang memerhati langit untuk petanda dari syurga yang meramal masa hadapan negeri, tetapi penilikan ini agak berbeza daripada kaedah masa kini.

Latar belakang

Astrologi Cina dikembangkan pada zaman dinasti Zhou (1046–256 SM) dan berkembang mekar sewaktu dinasti Han (abad ke-2 SM hingga abad ke-2 M). Pada zmaan Han, unsur-unsur budaya Cina tradisional yang sekian lama, yakni falsafah Yin-Yang, teori lima unsur, Angkasa dan Bumi, dan keakhlakan ajaran Confucius, disatukan untuk merasmikan rukun-rukun falsafah perubatan, penilikan, ilmu nujum dan alkimia Cina.
Terdapat lima planet klasik yang dikaitkan dengan Wu Xing:

 Zuhrah—Logam (Harimau Putih)
 Musytari—Kayu (Naga Biru)
 Utarid—Air (Kura-Kura Hitam)
 Marikh—Api (Burung Merah)
 Zuhal—Tanah (Naga Kuning)

Menurut ilmu nujum Cina, takdir hayat seseorang boleh ditentukan oleh kedudukan planet-planet ini ketika masa kelahirannya di samping kedudukan Matahari, Bulan dan komet-komet serta waktu kelahiran dan bintang zodiaknya. Sistem kitaran dua belas tahun bintang haiwan terbentuk daripada pencerapan pengorbitan Musytari (atau Bintang Umur; ). Dengan mengikuti pengorbitan Musytari di keliling Matahari, para ahli astrologi Cina membahagikan cakera samawi kepada 12 pecahan dan membundarkannya kepada 12 tahun (daripada 11.86). Musytari dikaitkan dengan buruj Sheti (- Boötes).

Terdapat satu sistem untuk menghitung nasib dan takdir seseorang berdasarkan jam, hari dan musim kelahirannya, iaitu Zi Wei Dou Shu () yang masih digunakan dalam penilikan Cina masa kini, dengan berpandukan 28 buruj Cina atau Xiu () yang agak berbeza dengan sistem 88 buruj amalan Barat. Contohnya, buruj Beruang Besar (Ursa Major) dikenali sebaga Dou (); jalur Orion dikenali sebagai Shen (), ataupun tiga dewa sekawan "Tuah, Kemakmuran, dan Kepanjangan Umur". Tujuh buruj utara dikenali sebagai Xuan Wu (), iaitu semangat angkasa utara atau semangat air dalam kepercayaan Taoisme.

Selain penilikan jasad-jasad samawi, bintang-bintang di angkasa juga menjadi asas kepada pelbagai cerita dongeng. Misalnya, Segi Tiga Musim Panas merupakan tiga sekawan yang terdiri daripada Si Gembala Lembu (Altair), Si Pari-Pari Penenun (Vega), dan pari-pari "tai bai" (Deneb). Pasangan kekasih terlarang ini terpisah oleh sebatang sungai yang berkilauan (iaitu Bima Sakti). Pada tujuh hari bulan tujuh setiap tahun dalam takwim Cina, terbentuknya sebatang jambatan oleh burung-burung di seberang Bima Sakti. Si Gembala Lembu membawa dua anaknya (dua bintang di setiap sebelah Altair) menyeberangi Bima Sakti dengan jambatan itu untuk bersatu semula dengan ibu mereka Si Pari-Pari Penenun. Pari-pari "tai bai" pula bertindak sebagai caperon kepada dua kekasih daim ini.

Kalendar lunisolar
Kitaran 60 tahun ini terdiri daripada dua kitaran berasingan yang saling berinteraksi. Kitaran yang pertama ialah kitaran 10 Batang Samawi, iaitu Lima Unsur (dalam urutan: Kayu, Api, Tanah, Logam, dan Air) dalam bentuk Yin dan Yang.

Yang kedua ialah kitaran 12 bintang haiwan zodiak ( shēngxiāo) atau Dahan Duniawi, iaitu (mengikut urutan): tikus, lembu, harimau, arnab, naga, ular, kuda, kambing, monyet, ayam, anjing, dan babi.
 
Gabungan 5 unsur × 12 haiwan menghasilkan kitaran 60 tahun ini yang semestinya bermula dengan Tikus Kayu dan berakhir dengan Babi Air. Oleh sebab kitaran 12 haiwan zodiak ini boleh dibahagi menjadi dua, setiap satu bintang zodiak ini bolehlah hanya tergolong dalam kelompok yin atau yang: naga sentiasa yang, ular sentiasa yin, dsb. Kitaran sekarang bermula pada tahun 1984 (seperti ditunjukkan dalam "Jadual kalendar 60 tahun" di bawah). 

Apabila mencuba menghitung tahun yang berkaitan, satu pedoman yang mudah diikuti ialah bahawa tahun yang berakhir dengan angka genap adalah yang, manakala yang angka ganjil adalah yin:

Namun begitu, oleh sebab zodiak Cina (tradisional) mengikuti kalendar Cina (lunisolar), maka tarikh peralihan ialah Tahun Baru Cina, bukannya 1 Januari seperti dalam kalendar Gregory. Maka itu, seseorang yang lahir sebelum Tahun Baru Cina pada tahun tertentu tergolong di bawah bintang zodiak tahun sebelumnya. Contohnya, bagi seseorang yang lahir pada Januari 1970, unsurnya adalah Tanah Yin, bukan Logam Yang. Begitu juga, meskipun tahun 1990 ialah Tahun Kuda, sesiapa yang lahir antara 1 dan 26 Januari 1990 sebenarnya lahir pada Tahun Ular (bintang tahun sebelumnya), kerana Tahun Kuda 1990 hanya bermula pada 27 Januari 1990.   

Permulaan zodiak baru turut disambut pada Tahun Baru Cina di samping adat-adat lain.

Jadual kalendar 60 tahun

Jadual berikut memaparkan kitaran 60 tahun yang dipadankan dengan kalendar Barat untuk tahun-tahun 1924 - 2043. 

Peringatan: aksara-aksara Cina bagi unsur-unsur dan bintang-bintang haiwan dalam jadual ini merupakan aksara khusus untuk astrologi, bukannya aksara-aksara yang biasa digunakan dalam penulisan am.

Lima unsur
Yin atau Yang dipecah menjadi Lima Unsur (Kayu, Api, Tanah, Logam, dan Air) di samping kitaran haiwan. Ini merupakan pengubah yang mempengaruhi sifat-sifat setiap 12 bintang haiwan. Maka itu, setiap bintang haiwan ini bernaung di bawah satu unsur serta satu arah Yin-Yang.

Walaupun diterjemah sebagai 'unusr', namun perkataan xing dalam bahasa Cina membawa erti lebih kurang 'perubahan keadaan dalam kewujudan', 'permutasi' atau 'metamorfosis kewujudan'.  Sebenarnya ahli Sinologi masih tercari-cari terjemahan tunggal yang sesuai. Maka, konsepsi Cina bagi 'unsur' agak berbeza berbanding di Barat. Unsur-unsur Barat dilihat sebagai asas kepada jirim. 'Unsur-unsur' Cina pula dilihat sebagai daya atau tenaga yang sentiasa berubah atau bergerak.

Imbangan yin dan yang dan lima unsur dalam pembentukan seseorang banyak mempengaruhi apa yang berfaedah dan berkesan untuknya dari segi feng shui, iaitu bentuk Cina bagi ramalan. Ini adalah kerana setiap unsur dihubungkan dengan arah dan musim tertentu, serta jenis qì atau daya hidup yang berbeza.

 Keempat-empat makhluk ini kecuali Naga Kuning merupakan Empat Lambang dalam pemahaman buruj Cina.
 Tanah ialah imbangan pusat segala unsur dan juga boleh memberikan sifat kepada kesemua 12 haiwan.

Kitaran unsur
Doktrin lima fasa ini menghuraikan dua Kitaran Imbangan, iaitu satu kitaran penghasilan (, shēng) dan satu kitaran pemusnahan (, kè).  
Penghasilan
Kayu membuka Api
Api menghasilkan Tanah (abu)
Tanah menyimpan Logam
Logam mengumpul Air
Air menyuburkan Kayu

Pemusnahan
Kayu membelah Tanah
Tanah menyerap Air
Air memadam Api
Api meleburkan Logam
Logam memotong Kayu

Zodiak Cina

Zodiak Cina terdiri daripada 12 bintang haiwan yang setiap satunya melambangkan 12 jenis keperibadian yang berbeza. Berikut adalah 12 haiwan yang setiap satunya ditadbir oleh satu unsur dan satu arah Yin atau Yang.

Tikus (Yang, tigaan pertama, unsur Air).
Lembu (Yin, tigaan kedua, unsur Tanah).
Harimau (Yang, tigaan ketiga, unsur Kayu).
Arnab (Yin, tigaan keempat, unsur Kayu).
Naga (Yang, tigaan pertama, unsur Tanah).
Ular (Yin, tigaan kedua, unsur Api).
Kuda (Yang, tigaan ketiga, unsur Api).
Kambing (Yin, tigaan keempat, unsur Tanah).
Monyet (Yang, tigaan pertama, unsur Logam).
Ayam (Yin, tigaan kedua, unsur Logam).
Anjing (Yang, tigaan ketiga, unsur Tanah).
Khinzir (Yin, tigaan keempat, unsur Air).

Bintang haiwan yang ditetapkan oleh tahun kelahiran anda mewakili pandangan orang lain terhadap anda atau bagaimana anda menampilkan diri. Adalah satu tanggapan salah umum bahawa seseorang cuma ada satu bintang iaitu berdasarkan tahun, walhal juga terdapat bintang yang berasaskan bulan, hari, dan waktu kelahiran. Gabungan lengkap tahun, bulan, hari dan waktu kelahiran ini membentuk 'empat tunggak' astrologi Cina untuk menilik nasib seseorang.

Contohnya, jika anda lahir pada 22 Februari 1988, pukul 2.36 pagi, maka anda lahir pada tahun Naga, bulan Harimau, hari Kambing dan waktu Lembu.

Rujukan

Lihat juga
Kalendar Cina
Tahun Baru Cina

Pautan luar

Bazi Calculator  untuk menghitung empat bintang zodiak kelahiran anda (tahun, bulan, hari dan waktu)

Cina